वाराणसी। नगर निकाय चुनाव में शहर की अपेक्षा गंवई मतदाताओं ने ज्यादा जोर दिखाया। विधानसभा चुनाव में शहरी मतदाताओं ने जो उत्साह दिखाया था वह नगर निकाय चुनाव में हवा हो गया। मौसम की अनुकूलता के बावजूद जिले में 38.65 फीसदी वोट डाले गए। अफवाहों, अव्यवस्थाओं के बीच बनारस नगर निगम के महापौर के 16 और 90 वार्डों के सभासद पद के 660 दावेदारों में चुनाव के लिए महज 38.05 प्रतिशत वोटरों ने ही मताधिकार का इस्तेमाल किया। गंगापुर नगर पंचायत के अध्यक्ष पद के तीन और सदस्य की दस सीटों के 23 दावेदारों को 74.90 और रामनगर नगर पालिका परिषद के अध्यक्ष पद की 12 एवं 25 सदस्यों के 128 दावेदारों के लिए 50 फीसदी वोट डाले गए।